Largimi i zyrtarëve libianë, burim i mundshëm informacioni
Vendet perëndimore kanë përshëndetur largimin e ministrit të jashtëm libian si shenjë që qeveria e Momar Gadafit po shpërbëhet
Para se të fillonte punën si diplomat, Musa Kusa ishte në krye të shërbimit libian të zbulimit, çka e bënte atë një ndër figurat më të larta pranë kolonel Gadafit. Reva Balla, analiste për Lindjen e Mesme në firmën Stratfor, që merret me informacione zbulimi, thotë se kjo e bën largimin e Musa Kusës tepër të vlefshëm për perëndimin. Ish oficeri i CIA-s Emil Nakleh thotë se Musa Kusa ka qenë në qendër të thuajse çdo vendimi politik të bërë nga kolonel Gadafi dhe di shumë hollësi për punën e qeverisë. Zoti Kusa ishte në krye të negociatave me perëndimin për ta bërë Libinë të hiqte dorë nga programi i armëve bërthamore në këmbim të heqjes së sanksioneve. Por analistët thonë, se si shef i sigurimit libian, ai ka qenë i përfshirë edhe në mbështetjen ndaj terrorizmit. Analistë besojnë se përpjekjet për ta bërë Musa Kusën të braktiste kolonel Gadafin kishin filluar prej kohësh. Emil Nakleh thotë se duke marrë parasysh pozitën dhe njohuritë e zotit Kusa, ai sigurisht që do të ishte ndër objektivat kryesorë të perëndimit. Zoti Kusa u shfaq në Britani dhe analistët thonë se largimi duhet të jetë përgatitur nga shërbimi britanik i zbulimit MI-6. Ai ka qënë gjithashtu ambasador i Libisë në Britani në vitin 1980. Gjatë njoftimit për arritjen e Musa Kusës, Sekretari i Jashtëm Britanik Uilliam Hejg tha se largimi i tij tregonte se kolonel Gadafi po e humbiste me shpejtësi mbështetjen. Edhe zyrtarë të tjerë libianë njoftohet të jenë larguar. Por Reva Balla vë në dukje se disa prej njoftimeve nuk kanë qenë të vërteta, prandaj ajo paralajmëron se qëndrimi në pushtet i Gadafit nuk duhet të shihet vetëm nga ky aspekt. Emil Nakleh thotë se largimet kryesore që duhet të priten duhet të vijnë nga ndonjë prej djemve të kolonel Gadafit. Një gjë e tillë, thotë ai, do të tregonte qartë se udhëheqësi libian është gati të rrëzohet.